E VAKARAITAKA na marama ni Draubuta, Tailevu e volitaki ivi tiko ena siga Vukelulu sa oti, ena yasa ni baqe na BSP e Samabula ni sa rui vakadomobula ka rerevaki na veika e raica ena nodratou curubotea na daubutako na baqe oqo.
E coqa vakadua, vakarua, e na kena i katolu, sa ratou lade mai tuba e lewe lima.
E lewe va e sobu mai muri ka dua e sobu mai nai dabedabe i liu.
Keu a dabe toka beka ga i kea, au kila e na coqai au sara ga na lori ya.
Ke calati au, ena dua beka vei iratou ena cakava vei au e dua na ka.
Sa vakadomobula sara ga, e kaya o Anaseini Bakenai.
Tukuna talega e dua e vakaitikotiko e Samabula ni vaka saraga na sara i yaloyalo yavala na veika e ratou raica ena siga e vakayacori kina na butako vakaoqo.
E ra sa yadrayadravaki na Tabacakacaka ni Ovisa kena sagai me ratou na tobo na lewe lima na dau butako oqo.
E lako vata talega na nodra sa yadrayadravaki na ovisa oqo kei na nodratou dro tiko mai valeniveivesu o ratou na lewe lima na gonetagane erataou beitaki ena cala ni butako kei na valavala kaukauwa kei na veivakamatei.
Eratou sa tobo e lewe va ena siga Vakaraubuka, ka se vo tikoga e dua o Isoa Waqa.
Esa tobo talega o Isoa Waqa ena mataka lailai ni siga Tusiti ni oti e dua na macawa na nodratou dro mai na i lawalawa oqo.
Vakaraitaka tiko ena tabana ni tukutuku o Turaganiovisa Rusiate Tudravu ni ratou sa vaqaqa tiko na Tabacakacaka ni Ovisa na veivuke kei na veikilai e sa tiko ena vuku ni nodratou a dro mai na lewe lima oqo ena macawa rua sa oti.
Vakadeitaka talega mai na gusunivosa ni tabana ni valeniveivesu ni sa tauyavutaki e dua na timi ena kena vaqaqai talega o ira na ovisa ni valeniveivesu e rawa rawa ni veikilaitaka na nodratou dro mai ki tuba na lewe lima oqo mai na Naboro Medium Prison.
E kuruseta na noda Viti na i talanoa ni nodratou a dro mai na lewe lima oqo ka tautauvata kece na cala e ratou a beitaki kina ena vuku ni nodratou totogitaki e valeniveivesu, oya na butako kei na valavala kaukauwa.
E a butakoci na baqe e Samabula, e dua na vuvale mai Tamavua, e dua na vuniwai, kei na tabana ni bisinisi era vakasaurarataki mai vei iratou na daubutako oqo.
Esa qai vakadeitaki talega mai ena Tabacakacaka ni Ovisa ena siga Tusiti ni ratou sa curu tiko ena valenibula levu e Suva na lewe va eratou a vesu mai ena Vakaraubuka sa oti. E namaki me ratou na bula vinaka mai, me ratou qai vakatarogi ni bera ni na qai tomani tale tiko na veivaqaqai.
E a vakaraitaka tiko ena niusiveva na Fiji Times e dua vei iratou na tamani gone ka ratou dro mai qo ni sega ni tadra ni na laki muria na i lawalawa cala na luvena tagane.
E kaya o Isoa Kubunalagi, yabaki 56, na tamai Tevita Sugu ni gauna e gone lailai kina o Sugu e dau muria na vosa, ia, e qai laki sega ni vakaotia na nona vuli ena Fomu Lima.
E vakaraitaka tiko o tamana ni sega ni tadra ni na laki vesuki tu na nona bula na luvena ena bula ni basu lawa kei na veimurimuri.
E na macawa oqo e sa vesu tale e dua na taci Sugu o Isoa Kubunalagi ena nona vukei tuakana tiko ena nona laki maroroi ratou tiko na kaivesu eratou a dro yani Naboro.
Kuria ka kaya o Tudravu ni sa vesu tale mai e so tale na lewenivanua era se beitaki tiko ena nodra vukei iratou na i lawalawa eratou dro mai oqo.
Esa vesu o nona yaca o Kubunalagi kei Ifereimi Sauqesa ena nodrau beitaki ni rau veivuke tiko ena nodratou taqomaki ka vukei na kaivesu oqo.
Ena veivuvale kece, eda na besetaka kece na i tubutubu me ra na gole ki valeniveivesu se mera yalowai ka tawayaga o ira na luveda.
Eda dau vakanuinui kece ni ra na bula kaukauwa ka qaqa, ka yalomatua ena nodra dela ni gauna.
E da na tukuna kecega ni ra gone vinaka o ira na luveda baleta ni ra luveda, era ka talei ena noda loma ni vale.
E ka bibi na noda dau vukei ka lomani ira vinaka na luveda ena i susu e vinakata ka rokovi kina na Kalou. Me da dau vosa ni veivakalougatataki ira na luveda.
Me da dau tukuna vei ira na vosa ni vuku kei na vosa ni veivakatataki cake. Me kua na vosa ni veitabaki sobu. Ko na raica ni ra na gone duatani na luvemu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn